钦定古今图书集成/明伦汇编/官常典/第620卷 > 《陈州谢上表》前人
## 钦定古今图书集成/明伦汇编/官常典/第620卷 > 《陈州谢上表》前人

初缘细故，辄丐徙州；继露危诚，复求易地。图报未伸
于万一，冒烦已至于再三。自非仁恕之朝，当在谴诃
之域。圣恩甚厚，私愿弗违。视太守之章，孱愚知幸；望
长安之日，感涕难胜。伏念臣托势至孤，叨荣过重。谋
身寡术，易致于人非；窃禄无功，难逃于鬼瞰。材微命
舛，福薄灾深。方祗历下之行，忽遘漳滨之疾。顾筋骸
“之素惫，困药石之交攻。气属如丝，识几去干。已分身
归于厚夜，不图天假于馀生。恍如梦寐之初回，憯若
酲𬪩之未解。神明凋耗，形体支离。念官守之尚遥，迫
王程之有限。内省尫羸之质，岂堪撼顿之劳。非敢自
爱于疲癃，实惧仰惭于任使。幸修门之在望，恃延阁
之见收。叫阍自言，伏质俟罪。盖疾痛”之加者，呼父母
而是愬；精诚之至者，动金石而非难。果上恻于渊衷，
俾曲从于私便。维兹藩辅，密迩京师。事简民淳，首被
朝廷之化；里安户佚，稀闻枹鼓之音。顾臣何人，获此
善地。可觊康宁之福，皆缘覆护之恩。矧常守于是邦，
有相望之仲氏。流风未远，故事可询。重念臣昨守汝
阴，亦隶畿右。始引小“嫌而求避，出于虑患之太周，终明大体而复还，良以至公之在上。铭心敢怠，粉骨难
酬。”此盖伏遇皇帝陛下，聪明烛于下微，而隆宽尽下；
威德加于九有，而内恕及人。笃遗簪坠屦之仁，推藏
疾纳污之谊。太皇太后陛下处奥室之中而周知万
事；据崇高之势，而洞照群情。常怀大德之好生，不忍
匹夫之失所。悯臣忝陪侍从之末，察臣实婴沈瘵之
馀。假借宠灵，安全孤朽。臣敢不体上之慈，而哀矜示
下。念己之病，而绥养斯民。庶收尘露之微，少答乾坤
之施。